text: Stormøde om digital mobning 
  18 august 2011 kl. 08.55
  Over halvdelen af alle børn bliver mobbet via SMS, Facebook og andre digitale mødesteder. Det skal stoppes med nyt projekt.
  Netmødesteder som fx Facebook og Arto, Messenger og mobiltelefoner indgår i dag som en naturlig del af børns sociale liv. Børn er online for at lege, lære, få venskaber, være sammen med vennerne og hente information. Men der er også en alvorlig bagside: Mobning.
  Det vil et nyt projekt mellem Red Barnet Hedensted, Hedensted Kommunes folkeskoler, forældre og elever nu fokusere på.
  
  Alle skoler er med 
  Torsdag aften holdes møde for alle Hedensted kommunens klasselærere i 3.-6. klasse, samt skolebestyrelser og SSP. På mødet vil Red Barnets psykolog Kuno Sørensen, samt Sanne Søndergaard fortælle om hensigtsmæssig brug af digitale medier.
  Hedensted kommune har som den hidtil første kommune valgt at inddrage alle kommunens skoler i projektet.
  
  Undervisningsmateriale på vej 
  Efterfølgende skal den enkelte skole beslutte, hvornår de vil afholde en sikker chat/mobil-dag. Evt. 2. tirsdag i februar, som er international sikker chat-dag.
  Skolen/klasselæreren forpligter sig ligeledes til at videreformidle oplægget til forældrene.
  Desuden lancerer Red Barnet i midten af august et helt nyt undervisningsmateriale om hensigtsmæssig brug af digitale medier.
  